KLASA: 034-06/24-01/56

URBROJ: 711-02-01/03-2025-2

Zagreb, 22. siječnja 2025.

**ANDREA POLDRUGOVAC privremeni upravitelj trgovačkog**

**društva IRENA d.o.o.**

**Predmet: očitovanje na zahtjev Andree Poldrugovac, privremene upraviteljice trgovačkog**

**društva Irena d.o.o.**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo dana 18. prosinca 2024. g. pod KLASA: 034-06/24-01/56 zaprimilo je zahtjev za očitovanjem koji je podnio privremeni upravitelj trgovačkog društva IRENA d.o.o.

U podnesenom zahtjevu podnositelj zahtjeva navodi kako se obraća Povjerenstvu kao privremeni upravitelj trgovačkog društva IRENA d.o.o. budući da je direktor društva iznenadno hospitaliziran u Velikoj Britaniji zbog životno ugrožavajući okolnosti te iz navedenog razloga nije u mogućnosti obavljati tekuće poslove Društva. Slijedom navedenog Skupština Društva je, koju predstavlja Istarska županija zastupana po županu, dana 11. prosinca 2024.g. podnijela prijedlog Trgovačkom sudu u Pazinu za imenovanje privremenog upravitelja kako bi se obavljali neodgodivi poslovi. Trgovački sud je istoga dana donio Rješenje o imenovanju privremenog upravitelja te je isti upisan u Sudski registar. Podnositelj zahtjeva stoga moli da se za direktora društva Dalibora Jovanovića odobri odgoda dostave imovinske kartice za 2024.g. do nastupa okolnosti kada će isti fizički moći ispuniti karticu te postavlja upit mora li on kao privremeni upravitelj u roku 30 dana od stupanja na dužnost podnijeti imovinsku karticu te odnose li se na njega odredbe Zakona o sprječavanju sukoba interesa („Narodne novine“, broj 143/21. i 36/24., dalje u tekstu ZSSI).

Zahtjev u ovom predmetu odnosi se na tumačenje odredbi ZSSI-a, stoga Povjerenstvo u sastavu Aleksandre Jozić-Ileković, predsjednice Povjerenstva te Igora Lukača, Nike Nodilo Lakoš, Ines Pavlačić i Ane Poljak, članova Povjerenstva povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 69. sjednici održanoj 22. siječnja 2024.g., podnositelju daje očitovanje, kako slijedi.

Povjerenstvo je telefonskim putem od podnositelja zahtjeva dodatno zatražilo dostavu medicinske dokumentacije iz koje je razvidno da obveznik Dalibor Jovanović nije u mogućnosti dostaviti imovinsku karticu zbog zdravstvenih razloga.

Podnositelj prijave dostavio je presliku dopisa datiranu s danom 14. siječnja 2025.g. u kojem ovlašteni liječnik potvrđuje da je obveznik Dalibor Jovanović na hitnom bolničkom liječenju u Škotskoj.

Slijedom navedenog, Povjerenstvo ističe kako je iz dostavljene dokumentacije očigledno da obveznik zbog opravdanih medicinskih razloga nije u mogućnosti dostaviti imovinsku karticu do 31. siječnja 2025.g. za 2024.g.

Pritom Povjerenstvo napominje da je predmetni obveznik i nadalje dužan postupati sukladno svim odredbama ZSSI-a pa tako i onim odredbama koje se odnose na podnošenje kartice. Slijedom navedenog, odgoda podnošenja imovinske kartice za 2024.g. samo je privremene naravi do poboljšanja zdravstvenog stanja obveznika te je isti i nadalje u obvezi podnošenje imovinske kartice za 2024.g. i dužan ju je, po poboljšanju zdravstvenog stanja, podnijeti bez odgode.

Nadalje, a u odnosu na podnositelja zahtjeva Povjerenstvo ističe kako je uvidom u rješenje Trgovačkog suda u Pazinu poslovni broj R1-68/2024-3 od 11. prosinca 2024.g. utvrđeno da je Andrea Poldrugovac privremeni upravitelj trgovačkog društva IRENA d.o.o.

Člankom 423. stavkom 6. Zakona o trgovačkim društvima propisano je da će, ako društvo nema nadzorni odbor ili ako on ne postupi onako kako je to propisano u prethodnome stavku istoga članka, sud na prijedlog zainteresirane osobe ili po službenoj dužnosti postaviti privremenog upravitelja koji nadomješta upravu društva do imenovanja potrebnog broja njezinih članova te je njegova dužnost da se brine oko imenovanja članova nove uprave, a do tada je ovlašten obavljati samo neodložne poslove.

Iz navedenog proizlazi da je funkcija privremenog upravitelja privremenog, prijelaznog karaktera, te je isti dužan brinuti se oko imenovanja nove uprave trgovačkog društva do kada je ovlašten obavljati samo neodložne poslove slijedom čega se njegove ovlasti ne mogu izjednačiti s ovlastima uprave trgovačkog društva.

Slijedom navedenog, Povjerenstvo ističe kako Andrea Poldrugovac, privremeni upravitelj trgovačkog društva IRENA d.o.o., nije obveznik u smislu članka 3. stavka 1. točke 40. ZSSI-a te nije dužna podnijeti imovinsku karticu Povjerenstvu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana